Jegeravgift

Jegeravgiften er en årlig avgift pålagt fra staten for de som ønsker å jakte i Norge. Avgiften går til Miljødirektoratet ved Viltfondet. Avgiften gjelder for jaktsesongen, som er fra 1. april til 31. mars. Den som er registrert i jegerregisteret får hvert år tilsendt et jegeravgiftskort som jegeren er pliktig å ha med seg på jakten. Hver jeger har et unikt jegernummer, som står oppført på kortet. På kortet skal det dessuten være kvittering for betalt jegeravgift, og eventuelt være påført godkjent skyteprøve for storviltjegere.

Inntektene fra viltfondet skal gå til administrasjon, statistikk, forskning og lokal viltpleie. Inntektene fra jegeravgiften 2006/2007 forventes å bli ca. 57,5 mill. kroner. Sammen med fellingsavgiftene forventes samlede offentlige avgifter fra jegerne å beløpe seg til ca. 82 mill. kroner i 2006/2007 sesongen. 

I alt betalte 195 200 personer jegeravgift for jaktåret 2005/2006, derav 2 900 bosatt i utlandet. Av alle de personene som var bosatt i Norge og betalte jegeravgift for jaktåret 2005/2006, var 11 800 kvinner (ca. 6%). I kommunene Engerdal i Hedmark og Lierne i Nord-Trøndelag betalte nesten halvparten av den mannlige befolkningen over 16 år jegeravgift for 2005/2006.

Forutsetninger for jegeravgiftskort
Bestått jegerprøve
Den som skal jakte for første gang, må ha gjennomført og bestått jegerprøven, som er et obligatorisk kurs på 30 timer med etterfølgende eksamen, der 40 av 50 spørsmål må være korrekt besvart.

 Årlig skyteprøve for storviltjegere 
Jegere som skal jakte med rifle på gaupe, rådyr, elg, hjort, villrein, sel, dåhjort, bjørn, ulv, jerv, villsvin, eller moskusfe må avlegge en årlig skyteprøve for storviltjegere. Skyteprøven består av 30 treningsskudd og en femskuddsserie mot dyrefigur. Avstanden er 100 meter. Jakt på gaupe, rådyr, jerv og villsvin kan også foregå med hagle, og da er det ikke nødvendig med skyteprøve.

Pliktig statistikkskjema
Enhver som har mottatt jegeravgiftskort plikter å sende inn oppgave over felt vilt på fastsatt skjema til Statistisk sentralbyrå, etter endt jaktsesong. Skjemaet skal innleveres selv om det ikke er jaktet i sesongen. Dersom ikke statistikkskjemaet er levert innen 1. mai, tilkommer en tilleggsavgift på kr. 150,-.

Aldersgrenser
Selvstendig jakt på småvilt kan en drive fra en er fylt 16 år, og storviltjakt fra en er fylt 18 år. 

I opplæringsøyemed kan likevel en som er fylt 14 år fram til fylte 16 år delta med gevær i småviltjakt og en som har fylt 16 år fram til fylte 18 år i storviltjakt, forutsatt at vedkommende har tillatelse fra foreldre eller foresatte, og er under forsvarlig tilsyn samt har tillatelse fra rettighetshaver. For slik jakt i opplæringsøyemed er det ikke nødvendig å betale jegeravgift. Det stilles krav om jegerprøve og skyteprøve for storviltjegere.

Andre forhold
Den som vil drive jakt må i tillegg til jegeravgiftskort selvsagt ha tillatelse fra grunneieren.

Statistikk
Følgende statistikk over antall jegeravgiftskort omfatter ikke utenlandske statsborgere eller nordmenn bosatt i utlandet (kilde SSB):
  År     Antall      Menn      Kvinner     1995/1996   173 200   96,7%   3,3% 1996/1997   173 200    96,5%   3,5% 1997/1998   177 100  96,2%   3,8% 1998/1999   177 600   96,0%   4,0% 1999/2000   188 100   95,5%   4,5% 2000/2001   188 900   95,0%   5,0% 2001/2002   187 900   94,8%   5,2% 2002/2003   189 200   94,5%   5,5% 2003/2004   189 400   94,4%   5,6% 2004/2005   194 170   94,1%   5,9% 2005/2006   192 250   93,9%   6,1% 2006/2007   188 520   93,7%   6,3% 2007/2008   191 300   93,5%   6,5%

Eksterne lenker
 Brønnøysundregisteret – jegeravgift
 Norges jeger- og fiskerforbund

Kategori:Jakt i Norge
Kategori:Norske gebyrer